
   PARLAMENTUL ROMÂNIEI

CAMERA DEPUTAŢILOR

	Comisia pentru politică economică,
         reformă şi privatizare 
	                             Nr. 4c-1/374
                             PL-x 444/2021

                             Bucureşti,  3.11.2021







                        



                                                      
                                                  A  V  I  Z
asupra proiectului de Lege pentru aprobarea Ordonanței Guvernului           nr. 15/2021 privind reglementarea unor măsuri fiscal-bugetare






             În conformitate cu prevederile art. 95 din Regulamentul Camerei Deputaţilor, republicat, Comisia pentru politică economică, reformă şi privatizare a fost sesizată spre dezbatere şi avizare cu proiectul de Lege pentru aprobarea Ordonanței Guvernului nr. 15/2021 privind reglementarea unor măsuri fiscal-bugetare, transmis cu adresa nr. PL-x 444 din 11 octombrie 2021, înregistrat sub   nr. 4c-1/374 din 12 octombrie 2021. 
 
Senatul, în calitate de primă Cameră sesizată, a adoptat iniţiativa legislativă, în şedinţa din 4 octombrie 2021, cu respectarea prevederilor articolului 76    alineatul (2) din Constituția României, republicată. 

Conform prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat,                               Camera Deputaţilor este  Cameră decizională.
  Potrivit reglementărilor art. 62, art. 54 alin. (3) teza I și art. 131 din Regulamentul Camerei Deputaţilor, republicat, membrii Comisiei au examinat proiectul de lege menţionat mai sus, în şedinţa din 3 noiembrie 2021, desfășurată atât la sediul Parlamentului pentru unii membri, cât și prin mijloace electronice pentru alți membri.
Inițiativa legislativă are ca obiect de reglementare stabilirea unor măsuri cu privire la ajustarea preţului contractelor de achiziţie publică şi a contractelor sectoriale de lucrări aflate în derulare la data intrării în vigoare a prezentului proiect, prin actualizarea preţurilor aferente materialelor de construcţii, prin aplicarea unui coeficient de ajustare, pentru a se ţine seama de orice creştere sau diminuare a costului acestor materiale. Ajustarea se va realiza prin aplicarea indicilor de cost în construcţii pentru costul materialelor, determinaţi şi diseminaţi de Institutul Naţional de Statistică şi publicaţi lunar în Buletinul Statistic de Preţuri. În acest scop, se vor aproba majorări de credite de angajament şi bugetare, aprobate în bugetele ordonatorilor principali de credite care gestionează programele naţionale.
  Membrii Comisiei au analizat proiectul de lege supus avizării, expunerea de motive, avizul favorabil al Consiliului Economic și Social, cu observaţii şi propuneri de modificare, transmis cu adresa nr. 6324 din 26 august 2021, precum și avizul favorabil al Consiliului Legislativ, cu observaţii şi propuneri, transmis cu adresa nr. 713 din 30 august 2021.
În urma dezbaterilor, membrii Comisiei au hotărât, cu unanimitate de voturi, avizarea favorabilă a proiectului de Lege  pentru aprobarea Ordonanței Guvernului nr. 15/2021 privind reglementarea unor măsuri fiscal-bugetare, în forma adoptată de Senat.
În raport cu obiectul şi conţinutul său, inițiativa legislativă face parte din categoria legilor ordinare.

